เหตุโจมตีทางอากาศใส่โรงพยาบาลในมารีอูปอล

]}</mapframe>
เมื่อวันที่ 9 มีนาคม พ.ศ. 2565 ระหว่างการรุกรานยูเครนโดยรัสเซีย กองทัพอากาศรัสเซียได้ทิ้งระเบิดใส่ "โรงพยาบาลผดุงครรภ์หมายเลข 3" เมืองมารีอูปอล ประเทศยูเครน โรงพยาบาลดังกล่าวเป็นศูนย์การแพทย์ที่ทำหน้าที่เป็นทั้งโรงพยาบาลเด็กและหอผู้ป่วยสูติกรรม ส่งผลให้มีผู้เสียชีวิตอย่างน้อย 4 ราย และบาดเจ็บอย่างน้อย 16 ราย และนำไปสู่การตายคลอดอย่างน้อย 1 ราย
วอลอดือมือร์ แซแลนสกึย ประธานาธิบดียูเครน, ฌูแซ็ป บูร์เร็ลย์ ผู้แทนระดับสูงของสหภาพยุโรปด้านการต่างประเทศ และเจมส์ ฮีปปีย์ รัฐมนตรีช่วยว่าการกระทรวงกลาโหมด้านกองทัพสหราชอาณาจักร ระบุว่าเหตุที่เกิดขึ้นเป็นอาชญากรรมสงคราม เมื่อวันที่ 10 มีนาคม รัฐมนตรีว่าการกระทรวงการต่างประเทศรัสเซียและกระทรวงกลาโหมรัสเซียแย้งว่าการโจมตี "โรงพยาบาลผดุงครรภ์หมายเลข 3 มีเหตุอันสมควรเนื่องจาก "โรงพยาบาลผดุงครรภ์หมายเลข 1 ถูกใช้เป็นฐานที่มั่นของกองกำลังติดอาวุธฝ่ายยูเครน ตามที่วาซีลี เนเบนเซีย ผู้แทนรัสเซียประจำสหประชาชาติ ได้อ้างไว้ก่อนหน้านี้เมื่อวันที่ 7 มีนาคม องค์การสื่อหลายแห่งพิจารณาว่าคำกล่าวอ้างต่าง ๆ ของรัสเซียเป็นเท็จ
รายงานฉบับหนึ่งขององค์การว่าด้วยความมั่นคงและความร่วมมือในยุโรป (โอเอสซีอี) สรุปว่าการโจมตีทางอากาศครั้งนี้เป็นอาชญากรรมสงครามของรัสเซีย
ภูมิหลัง.
ใน พ.ศ. 2565 ระหว่างการรุกรานยูเครนโดยรัสเซีย กองกำลังรัสเซียและกองกำลังผู้สนับสนุนรัสเซียได้ปิดล้อมเมืองมารีอูปอล ในที่สุดก็มีการตกลงกันระหว่างทางการรัสเซียกับทางการยูเครนที่จะเปิดระเบียงมนุษยธรรมเพื่ออำนวยความสะดวกในการอพยพพลเรือนออกจากมารีอูปอลและอีกสี่เมืองของยูเครนเมื่อวันที่ 9 มีนาคม
การทิ้งระเบิด.
โรงพยาบาลเด็กและผดุงครรภ์แห่งหนึ่งในมารีอูปอล (โรงพยาบาลผดุงครรภ์หมายเลข 3) ถูกกองกำลังรัสเซียทิ้งระเบิดใส่หลายครั้งจากทางอากาศแม้จะมีข้อตกลงหยุดยิงอยู่ก็ตาม
ทางการยูเครนบรรยายความเสียหายที่เกิดขึ้นกับโรงพยาบาลว่า "มหาศาล" คลิปวิดีโอต่าง ๆ หลังการโจมตีแสดงให้เห็น "ส่วนใหญ่ของด้านหน้าอาคาร ... ถูกทำลาย" และ "รถยนต์ถูกไฟไหม้และพังยับเยินอยู่ด้านนอก" หอผู้ป่วยต่าง ๆ ในโรงพยาบาล "เหลือเพียงซากปรักหักพัง กำแพงถล่มลงมา อุปกรณ์การแพทย์ถูกเศษอาคารหล่นทับ หน้าต่างถูกระเบิด และเศษกระจกกระจายไปทั่ว"
ผู้ประสบภัย.
เมื่อวันที่ 9 มีนาคม พ.ศ. 2565 ผู้ว่าการแคว้นดอแนตสก์ระบุว่ามีผู้บาดเจ็บ 17 รายจากเหตุโจมตี ในจำนวนนี้มีหญิงที่รอคลอดรวมอยู่ด้วย ออแลกซันดรา ชแชแบต นักประสาทวิทยา กล่าวว่า "ผู้หญิง ทารกแรกเกิด และเจ้าหน้าที่การแพทย์ถูกสังหาร" เมื่อวันที่ 10 มีนาคม ทางการท้องถิ่นระบุว่ามีเด็กหญิง 1 รายและผู้ใหญ่อีก 2 รายเสียชีวิตจากเหตุโจมตี
อีรีนา กาลีนีนา หญิงตั้งครรภ์รายหนึ่ง ได้รับการเคลื่อนย้ายส่งต่อไปยังโรงพยาบาลอื่นหลังจากถูกถ่ายภาพหลังเกิดเหตุ เธอได้รับบาดเจ็บหลายแห่งรวมถึงกระดูกเชิงกรานหักและสะโพกหลุด แพทย์ต้องผ่าตัดช่วยชีวิตแม่ลูกใต้แสงเทียน อย่างไรก็ตาม อาการบาดเจ็บเหล่านั้นส่งผลให้ทารกในครรภ์ตายคลอด และกาลีนีนาก็เสียชีวิตหลังจากนั้นไม่นาน
มารีอันนา วืยเชมีร์สกายา หญิงตั้งครรภ์อีกรายหนึ่งที่ถูกถ่ายภาพหลังเกิดเหตุ คลอดลูกสาวในวันรุ่งขึ้น ในช่วงต้นเดือนเมษายน วืยเชมีร์สกายาได้ถ่ายวิดีโอการสัมภาษณ์ที่ซึ่งเธอกล่าวว่าโรงพยาบาลไม่ได้ถูกโจมตีทางอากาศ แต่ "ถูกยิงใส่" เอพีอธิบายว่าคำกล่าวของเธอขัดแย้งกับหลักฐาน ต่อมาวืยเชมีร์สกายาให้สัมภาษณ์แก่บีบีซีในเดือนพฤษภาคม เธอกล่าวว่าขณะนั้นโรงพยาบาลกำลังเปิดทำการและไม่มีทหารยูเครนประจำการอยู่ในตึกผดุงครรภ์ ซึ่งขัดแย้งกับคำกล่าวอ้างของรัสเซียที่ว่าโรงพยาบาลไม่ได้เปิดทำการและถูกทหารเข้าควบคุมอยู่ก่อนแล้ว
การอ้างว่าเป็นอาชญากรรมสงคราม.
ฌูแซ็ป บูร์เร็ลย์ ผู้แทนระดับสูงของสหภาพยุโรปด้านการต่างประเทศ กล่าวว่าเหตุโจมตีดังกล่าวเป็นอาชญากรรมสงคราม เจมส์ ฮีปปีย์ รัฐมนตรีช่วยว่าการกระทรวงกลาโหมด้านกองทัพสหราชอาณาจักร กล่าวว่าไม่ว่าการโจมตีโรงพยาบาลจะมาจากการยิงโดยไม่เลือกเป้าหมายหรือมาจากการกำหนดเป้าหมายโดยเจตนา แต่เหตุการณ์ดังกล่าวก็ "เป็นอาชญากรรมสงคราม" อยู่ดี บรรดาผู้นำยูเครนสะท้อนความรู้สึกคล้ายกัน
ปฏิกิริยา.
ยูเครน.
แซร์ฮีย์ ออร์ลอว์ รองนายกเทศมนตรีนครมารีอูปอล กล่าวว่า "เราไม่เข้าใจว่าการทิ้งระเบิดใส่โรงพยาบาลเด็กเกิดขึ้นได้อย่างไรในโลกปัจจุบัน" สภานครมารีอูปอลกล่าวว่ารัสเซียจงใจใช้เครื่องบินทิ้งระเบิดใส่โรงพยาบาล แซแลนสกึยอ้างว่าเหตุโจมตีครั้งนี้เป็น "ข้อพิสูจน์ว่าการฆ่าล้างเผ่าพันธุ์ชาวยูเครนกำลังเกิดขึ้น" แซร์ฮีย์ ออร์ลอว์ รองนายกเทศมนตรีนครมารีอูปอล บรรยายว่าเหตุโจมตีครั้งนี้เป็นทั้งอาชญากรรมสงครามและการฆ่าล้างเผ่าพันธุ์
รัสเซีย.
เมื่อวันที่ 10 มีนาคม รัฐมนตรีว่าการกระทรวงการต่างประเทศและกระทรวงกลาโหมของรัสเซียกล่าวว่าเหตุโจมตีครั้งนี้มีเหตุอันสมควร ตามคำกล่าวของหนังสือพิมพ์ออนไลน์ "อูกรายินสกาเปราดา" นั้น เซียร์เกย์ ลัฟรอฟ รัฐมนตรีว่าการกระทรวงการต่างประเทศรัสเซีย ยืนยันแล้วว่าการทิ้งระเบิดใส่โรงพยาบาลแห่งนี้เป็นการกระทำโดยไตร่ตรองไว้ก่อน เขากล่าวว่า "เมื่อไม่กี่วันก่อน ในที่ประชุมคณะมนตรีความมั่นคงแห่งสหประชาชาติ คณะผู้แทนของรัสเซียได้นำเสนอข้อมูลว่าโรงพยาบาลผดุงครรภ์แห่งนี้ถูกกองพันอะซอฟและกลุ่มหัวรุนแรงอื่น ๆ เข้ายึดครองไว้นานแล้ว และผู้หญิงทุกคนที่รอคลอด พยาบาลทุกคนและในภาพรวมเจ้าหน้าที่ทุกคนได้รับแจ้งแล้วว่าให้ออกมา มันเป็นฐานที่มั่นของกองพันอะซอฟหัวรุนแรง" อีกอร์ โคนาเชนคอฟ โฆษกกระทรวงกลาโหมรัสเซีย กล่าวว่า "เครื่องบินทหารของรัสเซียไม่ได้ปฏิบัติภารกิจโจมตีเป้าหมายภาคพื้นดินใด ๆ ในพื้นที่มารีอูปอล" และกล่าวว่าเหตุการณ์ที่เกิดขึ้นนั้นเป็น "การจัดฉากยั่วยุเพื่อหล่อเลี้ยงเสียงโวยวายของสาธารณชนที่ต่อต้านรัสเซียในหมู่ผู้รับสื่อชาวตะวันตก" ก่อนหน้านี้กองทัพรัสเซียอ้างว่ากองพันอะซอฟและกองพันอัยดาร์ได้ "ยิงอาวุธ" ออกมาจาก "โรงเรียน โรงพยาบาล และโรงเรียนอนุบาล" ในมารีอูปอล
เมื่อวันที่ 10 มีนาคม พ.ศ. 2565 บัญชีทวิตเตอร์ของสถานทูตรัสเซียประจำสหราชอาณาจักรได้ทวีตอ้างว่าเหตุโจมตีโรงพยาบาลในมารีอูปอลเป็น "เรื่องโกหก" และระบุว่ามารีอันนา วืยเชมีร์สกายา (หนึ่งในหญิงตั้งครรภ์ที่ถูกถ่ายภาพหลังเกิดเหตุ) เป็น "นักแสดง" โดยอ้างถึงอาชีพบล็อกเกอร์ของเธอ ทวิตเตอร์ลบทวีตดังกล่าวออกโดยให้เหตุผลว่าละเมิดข้อบังคับของเครือข่าย บรรดานักการเมืองสหราชอาณาจักรยินดีกับการเคลื่อนไหวดังกล่าวและกล่าวหาสถานทูตรัสเซียว่าให้ข้อมูลเท็จ
เว็บไซต์ข่าว "เมดูซา" ระบุว่าเมื่อวันที่ 7 มีนาคม วาซีลี เนเบนเซีย ผู้แทนรัสเซียประจำสหประชาชาติ ได้เอ่ยถึง "โรงพยาบาลผดุงครรภ์หมายเลข 1"  ว่าเป็นโรงพยาบาลที่เขาอ้างว่ากองกำลังติดอาวุธยูเครนใช้เป็นจุดยิงอาวุธ ไม่ใช่ "โรงพยาบาลผดุงครรภ์หมายเลข 3"  "เมดูซา" อธิบายว่าลัฟรอฟเข้าใจสับสนระหว่าง "โรงพยาบาลหมายเลข 1" ที่เนเบนเซียอ้างถึง กับโรงพยาบาลที่ถูกทิ้งระเบิดซึ่งก็คือ "โรงพยาบาลหมายเลข 3"
เมื่อวันที่ 22 มีนาคม พ.ศ. 2565 อะเลคซันดร์ เนฟโซรอฟ นักข่าวชาวรัสเซีย ถูกตั้งข้อหาภายใต้กฎหมาย "ข้อมูลเท็จ" ของรัสเซียหลังจากที่เขาเผยแพร่ข้อมูลเกี่ยวกับเหตุการณ์ที่รัสเซียยิงใส่โรงพยาบาลในมารีอูปอล ภายใต้กฎหมายฉบับใหม่ที่ออกมาเมื่อวันที่ 4 มีนาคม เขาอาจถูกตัดสินจำคุกสูงสุดถึง 15 ปี
นานาชาติ.
บอริส จอห์นสัน นายกรัฐมนตรีสหราชอาณาจักร บรรยายเหตุโจมตีครั้งนี้ว่า "เลวทราม" เจน ซากี เลขาธิการสื่อมวลชนของประธานาธิบดีโจ ไบเดิน แห่งสหรัฐ กล่าวว่า "เป็นเรื่องน่าสะเทือนขวัญที่ได้เห็น ... การใช้กำลังทหารอย่างป่าเถื่อนเพื่อไล่ล่าพลเรือนบริสุทธิ์ในประเทศเอกราช" ฌูแซ็ป บูร์เร็ลย์ ผู้แทนระดับสูงของสหภาพยุโรปด้านการต่างประเทศ บรรยายว่าเหตุโจมตีครั้งนี้เป็น "อาชญากรรมสงครามที่ชั่วร้าย" ปีเอโตร ปาโรลิน พระคาร์ดินัลเลขาธิการแห่งนครรัฐวาติกัน แสดงความไม่สบายใจกับเหตุทิ้งระเบิดโดยเรียกเหตุการณ์นี้ว่าเป็น "การโจมตีพลเรือนที่ไม่อาจยอมรับได้" อังตอนียู กูแตรึช เลขาธิการสหประชาชาติ กล่าวว่าเหตุโจมตีครั้งนี้เป็น "เหตุสะเทือนขวัญ" และ "ความรุนแรงที่ไร้เหตุผลนี้ต้องยุติ"
เหตุทิ้งระเบิดครั้งนี้ได้รับการประณามอย่างกว้างขวางในสื่อต่างประเทศ เช่น "เดลีมีร์เรอร์" และ "ดิอินดีเพ็นเดนต์" กล่าวถึงการกระทำดังกล่าวว่า "ป่าเถื่อน" "เดลีเอกซ์เพรสส์" และ "เดลีเมล" เรียกการกระทำนั้นว่า "เลวทราม" ในขณะที่ "เดอะการ์เดียน", "ไฟแนนเชียลไทมส์" และ "เอลปาอิส" บรรยายการกระทำนั้นว่า "โหดร้าย" หนังสือพิมพ์อิตาลี "อิลโจร์นาเล" กล่าวว่าปูตินเป็น "อาชญากรสงคราม" ในขณะที่ "ลาเรปุบบลีกา" ประณาม "การตายของผู้บริสุทธิ์"
เมื่อวันที่ 18 มีนาคม จีร์ยาโกส มิตโซตาจิส นายกรัฐมนตรีกรีซ ทวีตว่ากรีซ "พร้อมที่จะสร้างโรงพยาบาลผดุงครรภ์ขึ้นใหม่ในมารีอูปอล ศูนย์กลางของชนกลุ่มน้อยชาวกรีกในยูเครน เมืองอันเป็นที่รักของพวกเรา และสัญลักษณ์ของความป่าเถื่อนของสงคราม"
รายงานของโอเอสซีอี.
เมื่อวันที่ 13 เมษายน พ.ศ. 2565 องค์การว่าด้วยความมั่นคงและความร่วมมือในยุโรป (โอเอสซีอี) เผยแพร่รายงานซึ่งครอบคลุมการโจมตีทางอากาศใส่โรงพยาบาลในมารีอูปอล โดยยืนยันว่าโรงพยาบาลผดุงครรภ์หมายเลข 3 มีขอบเขตที่ตั้งระบุได้ชัดเจนและยังคงเปิดทำการในฐานะศูนย์การแพทย์ในขณะเกิดเหตุ ดังนั้นกองกำลังรัสเซียจึงได้ก่ออาชญากรรมสงครามขึ้น
 ... คณะทำงานจึงสรุปว่าโรงพยาบาลถูกทำลายจากการโจมตีของรัสเซีย เมื่อพิจารณาคำอธิบายของฝ่ายรัสเซียแล้ว การโจมตีครั้งนี้ต้องเกิดขึ้นโดยไตร่ตรองไว้ก่อน ไม่มีการเตือนล่วงหน้าอย่างเหมาะสมและไม่มีการกำหนดกรอบเวลา [สำหรับการอพยพ] การโจมตีครั้งนี้จึงเป็นการละเมิดกฎหมายมนุษยธรรมระหว่างประเทศอย่างชัดเจน และผู้ที่รับผิดชอบการโจมตีดังกล่าวได้ก่ออาชญากรรมสงครามขึ้น